CELEX: 32018R0674
Language: mt
Date: 2017-11-17 00:00:00
Title: Regolament Delegat tal-Kummissjoni (UE) 2018/674 tas-17 ta' Novembru 2017 li jissupplimenta d-Direttiva 2014/94/UE tal-Parlament Ewropew u tal-Kunsill fejn jidħlu l-punti tal-iċċarġjar għal vetturi bil-mutur tal-kategorija L, il-provvista tal-elettriku max-xatt għal bastimenti tal-passaġġi fuq l-ilma interni u bejn il-punti tar-riforniment tal-LNG għat-trasport fuq l-ilma, u li jemenda dik id-Direttiva fejn jidħlu l-konnetturi għal vetturi bil-mutur għar-riforniment tal-idroġenu gassuż (Test b'rilevanza għaż-ŻEE. )

4.5.2018   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 114/1
            
         REGOLAMENT DELEGAT TAL-KUMMISSJONI (UE) 2018/674
   tas-17 ta' Novembru 2017
   li jissupplimenta d-Direttiva 2014/94/UE tal-Parlament Ewropew u tal-Kunsill fejn jidħlu l-punti tal-iċċarġjar għal vetturi bil-mutur tal-kategorija L, il-provvista tal-elettriku max-xatt għal bastimenti tal-passaġġi fuq l-ilma interni u bejn il-punti tar-riforniment tal-LNG għat-trasport fuq l-ilma, u li jemenda dik id-Direttiva fejn jidħlu l-konnetturi għal vetturi bil-mutur għar-riforniment tal-idroġenu gassuż
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva 2014/94/UE tal-Parlament Ewropew u tal-Kunsill tat-22 ta' Ottubru 2014 dwar l-installazzjoni ta' infrastruttura tal-karburanti alternattivi (1), u b'mod partikolari l-Artikolu 4(14), l-Artikolu 5(3) u l-Artikolu 6(11) tagħha,
   Billi:
   
               (1)
            
            
               Il-ħidma tal-istandardizzazzjoni tal-Kummissjoni għandha l-għan li tiżgura li l-ispeċifikazzjonijiet tekniċi għall-interoperabbiltà tal-punti tal-iċċarġjar u tar-riforniment jiġu speċifikati fi standards Ewropej jew internazzjonali billi jiġu identifikati l-ispeċifikazzjonijiet tekniċi meħtieġa filwaqt li jitqiesu l-istandards Ewropej eżistenti u attivitajiet relatati tal-istandardizzazzjoni internazzjonali.
            
         
               (2)
            
            
               B'konformità mal-Artikolu 10(1) tar-Regolament (UE) Nru 1025/2012 tal-Parlament Ewropew u tal-Kunsill (2), il-Kummissjoni talbet (3) lill-Kumitat Ewropew għall-Istandardizzazzjoni (is-CEN) u lill-Kumitat Ewropew għall-Istandardizzazzjoni Elettroteknika (is-CENELEC) biex jiżviluppaw u jadottaw standards Ewropej xierqa (ENs), jew biex jemendaw l-istandards Ewropej eżistenti, għal: il-provvista tal-elettriku għat-trasport bit-triq, għat-trasport marittimu u għan-navigazzjoni fil-passaġġi interni; il-provvista tal-idroġenu għat-trasport bit-triq; il-provvista tal-gass naturali, inkluż tal-bijometan, għat-trasport bit-triq, għat-trasport marittimu u għan-navigazzjoni fil-passaġġi interni.
            
         
               (3)
            
            
               L-istandards żviluppati mis-CEN u s-CENELEC ġew aċċettati mill-industrija Ewropea, biex tiżgura l-mobbiltà mal-Unjoni kollha ta' vetturi u bastimenti li jaħdmu bi fjuwils differenti.
            
         
               (4)
            
            
               B'ittra tat-13 ta' Lulju 2017, is-CEN u s-CENELEC infurmaw lill-Kummissjoni dwar l-istandards li jridu jiġu applikati għall-punti tal-iċċarġjar bil-kurrent alternat (a.c.) aċċessibbli għall-pubbliku għal vetturi bil-mutur tal-kategorija L.
            
         
               (5)
            
            
               L-istandard EN ISO 17268 għall-“Apparati tal-konnessjoni tar-riforniment tal-vetturi fuq l-art tal-idroġenu gassuż” ġie adottat mis-CEN u mis-CENELEC f'Lulju 2016 u ġie ppubblikat f'Novembru 2016.
            
         
               (6)
            
            
               L-istandard EN ISO 20519 “It-teknoloġija tal-bastimenti u marina – Speċifikazzjoni għall-bunkering ta' bastimenti li jaħdmu bil-gass naturali likwifikat” ġie adottat mis-CEN u mis-CENELEC u ġie ppubblikat fi Frar 2017.
            
         
               (7)
            
            
               Qabel dan, l-istandard EN 15869-2 “Il-bastimenti tan-navigazzjoni fil-passaġġi interni – Il-konnessjoni elettrika tax-xatt, kurrent bi tliet fażijiet ta' 400 V, sa 63 A, 50 Hz – il-Parti 2: Ir-rekwiżiti tas-sikurezza tal-unità fuq l-art” kien diġà ġie adottat f'Diċembru 2009 u ġie ppubblikat fi Frar 2010.
            
         
               (8)
            
            
               Il-Grupp ta' Esperti tal-Forum dwar it-Trasport Sostenibbli ġie kkonsultat u ta l-parir tiegħu dwar l-istandards li huma s-suġġett ta' dan l-att delegat.
            
         
               (9)
            
            
               Il-Kummissjoni jenħtieġ tissupplimenta u temenda d-Direttiva 2014/94/UE skont dan, bir-referenzi għall-istandards Ewropej żviluppati mis-CEN u mis-CENELEC.
            
         
               (10)
            
            
               Meta l-ispeċifikazzjonijiet tekniċi ġodda identifikati fl-Anness II tad-Direttiva 2014/94/UE jkunu jridu jiġu stabbiliti, aġġornati jew supplimentati permezz ta' atti delegati, għandu japplika l-perjodu tranżitorju ta' 24 xahar. Id-dati għall-pubblikazzjoni tal-istandards ġew miftiehma wara diskussjoni mas-CEN-CENELEC, filwaqt li tqieset id-data meta l-punti l-ġodda tal-iċċarġjar u tar-riforniment isiru disponibbli, kif stabbilit bid-Direttiva 2014/94/UE, il-maturità tat-teknoloġiji rilevanti, u l-ħidma li qed issir mill-organizzazzjonijiet internazzjonali tal-istandardizzazzjoni.
            
         ADOTTAT DAN IR-REGOLAMENT:
   Artikolu 1
   Il-punti tal-iċċarġjar bil-kurrent alternat (a.c.) aċċessibbli għall-pubbliku sa 3,7 kVA, riżervati għall-vetturi elettriċi tal-kategorija L, jenħtieġ ikunu mgħammra, għall-finijiet tal-interoperabbiltà, b'mill-inqas wieħed minn dawn li ġejjin:
   
               (a)
            
            
               is-sokits jew il-konnetturi tal-vetturi tat-Tip 3a, kif deskritt fl-istandard EN 62196-2 (għall-iċċarġjar tal-Modalità 3);
            
         
               (b)
            
            
               is-sokits u l-konnetturi konformi mal-IEC 60884 (għall-iċċarġjar tal-Modalità 1 jew 2).
            
         Il-punti tal-iċċarġjar bil-kurrent alternat (a.c.) aċċessibbli għall-pubbliku li jaqbżu t-3,7 kVA, riżervati għall-vetturi elettriċi tal-kategorija L, jenħtieġ ikunu mgħammra, għall-finijiet tal-interoperabbiltà, b'mill-inqas waħda minn dawn is-sokits jew konnetturi tal-vetturi tat-Tip 2 kif definit fl-istandard EN 62196-2.
   Artikolu 2
   Il-provvista tal-elettriku max-xatt għal bastimenti tal-passaġġi fuq l-ilma interni għandha tkun konformi mal-istandard EN 15869-2 “Il-bastimenti tan-navigazzjoni fil-passaġġi interni — Il-konnessjoni elettrika tax-xatt, kurrent bi tliet fażijiet ta' 400 V, sa 63 A, 50 Hz — il-Parti 2: Ir-rekwiżiti tas-sikurezza tal-unità fuq l-art”.
   Artikolu 3
   Il-punti tar-riforniment tal-LNG għal bastimenti tal-passaġġi fuq l-ilma interni jew għal bastiment tat-tbaħħir, li mhumiex koperti mill-Kodiċi Internazzjonali dwar il-Kostruzzjoni u t-Tagħmir ta' Bastimenti li Jġorru Gassijiet Likwifikati bl-Ingrossa (il-Kodiċi IGC), għandhom ikunu konformi mal-istandard EN ISO 20519.
   Artikolu 4
   Fl-Anness II tad-Direttiva 2014/94/UE, il-punt 2.4 jinbidel b'dan li ġej:
   
      
                  “2.4.
               
               
                  Il-konnetturi għall-vetturi bil-mutur għar-riforniment tal-idroġenu gassuż għandhom jikkonformaw mal-istandard ISO 17268 għall-‘Apparati tal-konnessjoni tar-riforniment tal-vetturi fuq l-art tal-idroġenu gassuż’.”.
               
            
   Artikolu 5
   Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   Dan għandu japplika minn mill-24 ta’ Mejju 2020.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, is-17 ta' Novembru 2017.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 307, 28.10.2014, p. 1.
   
      (2)  Ir-Regolament (UE) Nru 1025/2012 tal-Parlament Ewropew u tal-Kunsill tal-25 ta' Ottubru 2012 dwar l-Istandardizzazzjoni Ewropea, li jemenda d-Direttivi tal-Kunsill 89/686/KEE u 93/15/KEE u d-Direttivi 94/9/KE, 94/25/KE, 95/16/KE, 97/23/KE, 98/34/KE, 2004/22/KE, 2007/23/KE, 2009/23/KE u 2009/105/KE tal-Parlament Ewropew u tal-Kunsill u li jħassar id-Deċiżjoni tal-Kunsill 87/95/KEE u d-Deċiżjoni Nru 1673/2006/KE tal-Parlament Ewropew u tal-Kunsill (ĠU L 316, 14.11.2012, p. 12).
   
      (3)  M/533 Id-Deċiżjoni ta' Implimentazzjoni tal-Kummissjoni C(2015) 1330 final tat-12 ta' Marzu 2015, dwar talba tal-istandardizzazzjoni indirizzata lill-organizzazzjonijiet Ewropej tal-istandardizzazzjoni, skont ir-Regolament (UE) Nru 1025/2012 tal-Parlament Ewropew u tal-Kunsill, biex jabbozzaw standards Ewropej għall-infrastruttura tal-fjuwils alternattivi.